নিজস্ব প্রতিবেদন: অসুস্থ প্রাক্তনকে দেখতে গেলেন বর্তমান। বুদ্ধদেব ভট্টাচার্য্যের অসুস্থতার খবর ইতিমধ্যেই সংবাদ মাধ্যমে প্রচারিত হয়েছে। এবার তাঁকে দেখতে ছুটলেন রাজ্যের মুখ্যমন্ত্রী তথা রাজনৈতিকভাবে তাঁর সম্পূর্ণ বিপরীত মেরুতে থাকা মমতা বন্দ্যোপাধ্যায়। দিন দুয়েক আগে আলিমুদ্দিন স্ট্রিটে হঠাত্ অসুস্থ হয়ে পড়েন বুদ্ধবাবু। তাঁর নাক-মুখ দিয়ে রক্ত পড়তে শুরু করে। তত্ক্ষণাত্ সিপিএমের এক চিকিত্সক নেতাকে খবর দেওয়া হয় এবং তিনি হাসপাতালে ভর্তির নির্দেশ দেন। কিন্তু হাসপাতালে ভর্তি হতে প্রবল অনীহা বুদ্ধদেব ভট্টাচার্য্যের। অনেক বুঝিয়েও তাঁকে হাসপাতালে ভর্তি হওয়ার বিষয়ে সম্মত করানও যায়নি। এরপর ওই চিকিত্সক নেতা আলিমুদ্দিনে এসে অসুস্থ নেতার প্রাথমিক চিকিত্সা শুরু করেন। পরিস্থিতি কিছুটা সামাল দেওয়া গেলে বুদ্ধবাবুকে যে চিকিত্সক নিয়মিত দেখেন তাঁকে খবর দেওয়া হয় এবং রোগীর তীব্র আপত্তি থাকায় পাম অ্যাভিনিউ-এর বাড়িতেই চিকিত্সার ব্যবস্থা করা হয়।